Lähellä Kremlin sisäpiiriä olevan professorin väite: Putin väistymässä vallasta vuonna 2017 – haastattelu katosi verkosta nopeasti

Moskovski Komsomolets -lehden artikkelin pikainen katoaminen verkosta on herättänyt runsaasti spekulaatioita. Päätoimittajan mukaan juttu poistettiin siinä esiintyneiden ”asiavirheiden” vuoksi.

Venäläislehti Moskovski Komsomolets julkaisi torstaina artikkelin, jota varten oli haastateltu Moskovan valtiollisen kansainvälisten suhteiden instituutin professoria Valeri Soloveita. Haastattelussa Solovei esitti liudan väitteitä, joista kiinnostavin oli se, että presidentti Vladimir Putin olisi väistymässä Venäjän johdosta vuonna 2017.

Pian julkaisunsa jälkeen artikkeli kuitenkin katosi lehden verkkosivuilta. Washington Postin mukaan jutun katoaminen on herättänyt runsaasti spekulaatiota, sillä tieto Putinin väistymisestä olisi todellinen uutispommi.

Lehden mukaan Solovei nauttii kunnioitusta Venäjän asioita seuraavien keskuudessa. Hänen on tiedetty olevan lähellä Kremlin sisäpiiriä, mikä on auttanut häntä aiemmin ”ennustamaan” oikein muun muassa hallitusnimityksiä.

Yhdysvaltain kongressin rahoittaman Radio Free Europen lähteiden mukaan Solovei olisi poistunut Moskovasta välittömästi haastattelun jälkeen, eikä hänen tämänhetkinen olinpaikkansa ole tiedossa.

”Kukaan ei tällä hetkellä tiedä, mitä odottaa Trumpilta”

Moskovski Komsomoletsin juttu on kuitenkin edelleen löydettävissä internetin arkistoista. Washington Postin mukaan Solovei kertoi haastattelussa, että Putinilla tulee olemaan ensi vuoden aikana ”joitakin ongelmia”, jotka pakottavat hänet vetäytymään valokeilasta muutamien kuukausien ajaksi.

Solovein mukaan Kreml tulee tulee järjestämään jo ennen tätä aikaistetut vaalit korvaajan löytämiseksi Putinille. Osasyynä tähän on hänen mukaansa se, että suhteiden parantaminen Yhdysvaltoihin olisi vaikeaa Putinin alaisuudessa.

Tätä seuraa Solovein mukaan eräänlainen deja vu -ilmiö, sillä Putinin jälkeen valtaan olisi astumassa aiemminkin presidenttinä ollut pääministeri Dmitri Medvedev.

Valeri Solovein mukaan Putinin väistyttyä Venäjän vallankahvaan olisi jälleen astumassa pääministeri Dmitri Medvedev (vas.).­

Solovei nostaa haastattelussa esille myös Yhdysvaltain tulevan presidentin Donald Trumpin.

– Kukaan ei tällä hetkellä tiedä, mitä odottaa Trumpilta, Solovei totesi haastettelussa Washington Postin mukaan.

Solovei kuitenkin painottaa haastattelussa useaan otteeseen, että hän ei ole täysin varma tietojensa paikkansapitävyydestä. Hän ei myöskään suostunut tarkentamaan väitteitään tai sitä, olisiko Putinin väistymisen taustalla mahdollisesti terveysongelmia.

Solovein mukaan on myös mahdollista, että Venäjän oppositio tulee saamaan entistä enemmän kannatusta tulevina vuosina.

Moscow Timesin mukaan Moskovski Komsomoletsin päätoimittaja Pavel Gusov on kertonut, että artikkeli poistettiin lehden verkkosivuilta siinä esiintyneiden useiden asiavirheiden vuoksi. Gusovin mukaan tarvittavien korjausten tekeminen juttuun vie useita päiviä.